
שלום רב,
הנדון: מר משה טלנסקי
1. בהמשך למכתביכם מהימים 18/1/09 ו – 12/2/09 ותוך שרשמנו לפנינו את התחייבויות המדינה בעניין המשך עדותו – נתכבד להודיעכם כי אנו ממשיכים לפעול על מנת לאפשר את חזרתו של מר טלנסקי לישראל לצורך השלמת עדותו. זאת למרות שרק לאחר שתואמה עמו ההפסקה ברצף מתן העדות והוא חזר לביתו שבארצות הברית, נודע לו כי נפתחה נגדו חקירה בארצות הברית וכי זו מתבססת על חומרים שנמסרו לרשויות שם על ידכם. 
2. נדמה כי לא קשה לתאר את תחושותיו הקשות של מר טלנסקי נוכח העובדה כי נאות למסור את עדותו המוקדמת בפרשה זו תחת הצהרה מפורשת כי כל אשר יאמר לא ישמש נגדו, בעוד שבמקביל וללא ידיעתו, הזינו הרשויות בישראל את הרשויות בארצות הברית בחומרי חקירה ובפרוטוקול עדותו ואלה שימשו לניהול חקירה מקבילה כנגדו בארצות הברית. 
3. מטעמים אלה ברור כי לא ניתן לראות בכוונתו של מר טלנסקי להגיע ארצה לצורך המשך עדותו כאמור, משום ויתור על טענה מטענותיו כלפי המדינה בהקשר זה. 
4. לאור ההתפתחויות האחרונות בפרשה ועל מנת לקדם את הגעת מר טלנסקי ארצה לצורך השלמת עדותו, נבקשכם להבהיר שתי סוגיות הקשורות לעניין. 
5. הראשונה, קשורה במעמדו של מר טלנסקי כחשוד. כזכור, במהלך שהותו בארץ ועת נתבקש למסור עדות מוקדמת בפרשה, נתבקשתם על ידנו להבהיר את מעמדו. בקשה זו נענתה על ידכם בשלילה מן הטעם, שלא ניתן להחליט בעניינו בטרם נסתיימה החקירה בפרשה.
6. ברם, ביום 1.3.09 פרסם היועץ המשפטי לממשלה את החלטתו לפיה הוא שוקל להעמיד את ראש הממשלה, מר אהוד אולמרט, ואת הגב' שולה זקן לדין פלילי בגין חשדות לעבירות שונות שבוצעו על ידם, לכאורה, בפרשה זו.
7. לפיכך, משנסתיימה החקירה ואף נתקבלו על ידי היועץ המשפטי לממשלה החלטות הקשורות בעניינם של חשודים אחרים בפרשה, הוסרה גם המניעה להחליט בעניינו של מר טלנסקי ולהודיעו על החלטתכם. 
8. כך מתחייב מן הבחינה האנושית שמכירה בקושי העצום בו נמצא מר טלנסקי כשעננת אי-הודאות באשר למעמדו אצלכם מרחפת מעל ראשו מזה מספר חודשים וכשהוא נתון תחת איום חקירה מקבילה של הרשויות בארצות הברית. 
9. כך אף מתחייב מן הבחינה המשפטית, לפיה לא ניתן להלום מצב בו, משהוסרה המניעה לכך, יידרש אדם לשמש עד תביעה מבלי שהוא יודע מה החליטה התביעה הכללית בעניינו (ראה החלטת כבוד השופט כבוב מיום 26/6/08 בת.פ 40346/05 מדינת ישראל נ' קרן ללום ואח').    
10. הודעת היועץ המשפטי לממשלה מחייבת הבהרה נוספת הקשורה בשאלת המועד בו יתאפשר להמשיך בשמיעת עדותו של מר טלנסקי. 
11. מהודעה זו מסתבר כי היועץ המשפטי לממשלה סבור שלצורך גיבוש ההחלטה להעמיד לדין את ראש הממשלה והגב' זקן בכפוף לשימוע, די בחומר שנאסף על ידכם עד כה.
בנסיבות אלה מתעוררת מאליה השאלה מה טעם נמצא בהשלמת גביית עדותו של מר טלנסקי דווקא בשלב זה. שהרי, היה ולאחר השימוע יחליט היועץ המשפטי לממשלה שלא להגיש כתב אישום – ואפשרות כזו מן הסתם קיימת - יתברר המהלך, על פוטנציאל הנזק הכרוך בו למר טלנסקי, כמיותר. מאידך, היה ויוחלט לאחר השימוע על הגשת כתב אישום, ניתן יהיה אז להשלים את מסירת העדות. 
12. אין צורך לפרט יתר על המידה את הנזק העצום שנגרם למר טלנסקי כתוצאה מהחלטתכם לגבות את עדותו המוקדמת בפרשה זו. במשך שבועות מצא עצמו מרשי בעין סערה תקשורתית חוצת גבולות כשהוא נאלץ לשהות בארץ שבועות ארוכים מנותק מביתו ומרעייתו החולה בארה"ב. לצד אי הוודאות בה היה מצוי באשר למעמדו כחשוד, התרגשה עליו גם חקירת הרשויות בארצות הברית שניזונה מהפרסומים הרבים ומחמרי החקירה והעדות אותם העברתם לרשויות אלה. למען הסר ספק יודגש כי נזק זה אינו קשור בשאלת אשמתו של מר טלנסקי בביצוע עבירות כלשהן, בין בארץ ובין בחו"ל. בהודעותיו במשטרה ובעדותו בבית המשפט, שלל מר טלנסקי מעורבות כלשהי בביצועה של עבירה או ידיעה על ביצועה של עבירה על ידי אחר. הודעת היועץ המשפטי לממשלה מחזקת אף היא דברים אלה.
13. לפיכך ולסיכום - על מנת לקדם את המשך עדותו של מר טלנסקי, נודה לכם אם תבהירו את החלטתכם בעניין מעמדו בפרשה זו וכן את עמדתכם באשר להצעתנו לפיה תמשך גביית העדות המוקדמת, ככל שעוד יהיה בה צורך, לאחר החלטתכם בשימוע.
בכבוד רב,

יהושע רזניק, עו"ד

העתק:

היועץ המשפטי לממשלה, מר מני מזוז


